Ministrul Muncii, Simona Bucura Oprescu, susține că noua lege a salarizării "nu va mai permite sporuri mai mari de 20% pe fiecare ordonator de credite", transmite Capital.ro.
Aflată duminică la Prima News, Simona Bucura Oprescu a anunțat că procesul de dialog social pe noua lege a salarizării a fost finalizat.
"Cu privire la noua lege a salarizării, am finalizat partea de dialog social și ne vom apuca de treabă", a spus ea, duminică seară, la Prima News.
Noul act normativ va stabili o grilă unică de salarizare și va limita sporurile, mai susține ministrul Muncii.
"Ne dorim să fim gata cât mai repede posibil (…) Din perspectiva ministerului Muncii încercăm să facem lucrurile bine şi la timp. Noua lege nu va mai permite sporuri mai mari de 20% pe fiecare ordonator de credite, va veni cu grilă unică de salarizare, inclusiv pentru administraţia publică locală, noua lege va veni cu o noutate (..) şi pe care şi ordonatorii de credite o cer, faptul că venim cu o parte fixă şi o parte variabilă, astfel încât să legăm prin indicatori de performanţă, performanţa funcţionarului de venitul pe care îl primeşte. (…)
Sporul de vechime este un spor care se va menţine cu siguranţă şi în noua lege a salarizării, toate sporurile vor fi analizate dar vor veni cu criterii de performanţă", a adăugat ministrul Simona Bucura Oprescu.